Title: ข้อบัญญัติองค์การบริหารส่วนตำบลศาลาขาว เรื่อง การกำจัดขยะมูลฝอย พ.ศ. 2560

ข้อบัญญัติองค์การบริหารส่วนตำบลศาลาขาว
เรื่อง
การกำจัดขยะมูลฝอย
พ.ศ. ๒๕๖๐

โดยที่เป็นการสมควรตราข้อบัญญัติองค์การบริหารส่วนตำบลศาลาขาว
ว่าด้วยการกำจัดขยะมูลฝอย

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และที่แก้ไขเพิ่มเติม
ประกอบกับมาตรา ๒๐ มาตรา ๕๔ มาตรา ๕๕ มาตรา ๕๘ และมาตรา ๖๕
แห่งพระราชบัญญัติการสาธารณสุข พ.ศ. ๒๕๓๕
และที่แก้ไขเพิ่มเติมองค์การบริหารส่วนตำบลศาลาขาวโดยความเห็นชอบของสภาองค์การบริหารส่วนตำบลศาลาขาว
จึงตราข้อบัญญัติไว้ ดังต่อไปนี้

ข้อ ๑  ข้อบัญญัตินี้เรียกว่า
ข้อบัญญัติองค์การบริหารส่วนตำบลศาลาขาว เรื่อง การกำจัดขยะมูลฝอย พ.ศ. ๒๕๖๐

ข้อ ๒[๑]  ข้อบัญญัตินี้ให้ใช้บังคับในเขตองค์การบริหารส่วนตำบลศาลาขาวตั้งแต่วันที่วันประกาศในราชกิจจานุเบกษา

ข้อ ๓  บรรดาข้อบัญญัติ ประกาศ ระเบียบ
หรือคำสั่งอื่นใดในส่วนที่ได้ตราไว้แล้วซึ่งขัดแย้งกับข้อบัญญัตินี้ให้ใช้ข้อบัญญัตินี้บังคับ

ข้อ ๔  ให้นายกองค์การบริหารส่วนตำบลศาลาขาวเป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ
ประกาศ หรือคำสั่งอื่นใด เพื่อปฏิบัติการให้เป็นไปตามข้อบัญญัตินี้

หมวด ๑
บททั่วไป

ข้อ ๕  ในข้อบัญญัตินี้
ขยะมูลฝอย
หมายความว่า เศษกระดาษ เศษผ้า เศษอาหาร เศษสินค้า เศษวัตถุ ถุงพลาสติก
ภาชนะที่ใส่อาหาร เถ้า มูลสัตว์ ซากสัตว์
หรือสิ่งอื่นใดที่เก็บกวาดจากอาคารบ้านเรือนรวมทั้งจากสถานที่ต่าง ๆ เช่น ถนน ตลาด
ที่เลี้ยงสัตว์หรือที่อื่น แต่ไม่รวมถึงขยะมูลฝอยติดเชื้อขยะมูลฝอย
ที่เป็นพิษหรืออันตรายจากชุมชน
เจ้าพนักงานท้องถิ่น
หมายความว่า นายกองค์การบริหารส่วนตำบลศาลาขาว
เจ้าพนักงานสาธารณสุข
หมายความว่า
เจ้าพนักงานซึ่งได้รับการแต่งตั้งจากเจ้าพนักงานท้องถิ่นให้ปฏิบัติการตามพระราชบัญญัติการสาธารณสุข
พ.ศ. ๒๕๓๕ และที่แก้ไขเพิ่มเติม
อาคาร
หมายความว่า ตึก บ้าน โรงเรือน ร้าน แพ คลังสินค้า
สำนักงานหรือสิ่งก่อสร้างขึ้นอย่างอื่นซึ่งบุคคลอาจเข้าอยู่อาศัยหรือใช้ประโยชน์ได้
ตลาด
หมายความว่า สถานที่ซึ่งปกติจัดไว้ให้ผู้ค้าใช้เป็นที่ชุมนุมเพื่อจำหน่ายสินค้าประเภทสัตว์
เนื้อสัตว์ ผัก ผลไม้
หรืออาหารอันมีสภาพเป็นของสดประกอบหรือปรุงแล้วหรือเป็นของเสียได้ง่าย  ทั้งนี้
ไม่ว่าจะมีการจำหน่ายสินค้าประเภทอื่นด้วยหรือไม่ก็ตาม
และหมายความรวมถึงบริเวณซึ่งจัดไว้สำหรับให้ผู้ค้าใช้เป็นที่ชุมนุมเพื่อจำหน่ายสินค้าประเภทดังกล่าวเป็นประจำหรือเป็นครั้งคราวหรือตามวันที่กำหนด
ที่หรือทางสาธารณะ
หมายความว่า
สถานที่หรือทางซึ่งมิใช่เป็นของเอกชนและประชาชนทั่วไปความชอบธรรมที่สามารถใช้ประโยชน์หรือใช้สัญจรได้

หมวด ๒
อำนาจของเจ้าพนักงานท้องถิ่น

ข้อ ๖  การเก็บ ขน หรือกำจัดขยะมูลฝอยในเขตพื้นที่องค์การบริหารส่วนตำบลศาลาขาว
ให้เป็นอำนาจขององค์การบริหารส่วนตำบลศาลาขาวโดยค่าธรรมเนียมการให้บริการให้เป็นไปตามอัตราที่กำหนดไว้ท้ายข้อบัญญัตินี้
ในการดำเนินการตามวรรคหนึ่งองค์การบริหารส่วนตำบลศาลาขาวอาจร่วมกับหน่วยงานของรัฐหรือราชการส่วนท้องถิ่นอื่น
เอกชน ดำเนินการภายใต้ข้อตกลงร่วมกันก็ได้
ในกรณีที่มีเหตุอันสมควรองค์การบริหารส่วนตำบลศาลาขาวอาจมอบให้บุคลใดบุคคลหนึ่งดำเนินการตามวรรคหนึ่งแทน
ภายใต้การควบคุมดูแลขององค์การบริหารส่วนตำบลศาลาขาวหรืออาจอนุญาตให้บุคคลหนึ่งบุคคลใดเป็นผู้ดำเนินกิจการรับทำการ
เก็บ ขน หรือกำจัดขยะมูลฝอย
โดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการได้
บทบัญญัติตามข้อนี้
และข้อ ๙
มิให้ใช้บังคับกับการจัดการของเสียอันตรายตามกฎหมายว่าด้วยโรงงานอุตสาหกรรม
แต่ให้ผู้ดำเนินกิจการโรงงานอุตสาหกรรมที่มีของเสียอันตรายและผู้ดำเนินกิจการรับทำการ
เก็บ ขน หรือกำจัดของเสียอันตรายดังกล่าว
แจ้งการดำเนินกิจการเป็นหนังสือต่อเจ้าพนักงานท้องถิ่น

ข้อ ๗  ให้เจ้าพนักงานท้องถิ่นประกาศกำหนดเขตพื้นที่การให้บริการ
เก็บ ขน หรือกำจัดขยะมูลฝอย หรือเขตพื้นที่ที่องค์การบริหารส่วนตำบลศาลาขาวมอบให้บุคคลอื่นดำเนินการแทน
หรือเขตพื้นที่ที่อนุญาตให้บุคคลใดดำเนินกิจการ
โดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการและมีอำนาจออกระเบียบปฏิบัติได้ตามความจำเป็น

ข้อ ๘  เจ้าของผู้ครอบครองอาคารหรือสถานที่ซึ่งอยู่ในเขตพื้นที่การให้บริการ
เก็บ ขนหรือกำจัดขยะมูลฝอยขององค์การบริหารส่วนตำบลศาลาขาว
หรือเขตพื้นที่ที่องค์การบริหารส่วนตำบลศาลาขาวมอบให้บุคคลอื่นดำเนินการแทนจะต้องเสียค่าธรรมเนียมการให้บริการแก่องค์การบริหารส่วนตำบลศาลาขาวตามอัตราที่กำหนดไว้ท้ายข้อบัญญัตินี้

ข้อ ๙  เพื่อประโยชน์ในการรักษาความสะอาดและการจัดระเบียบในการ
เก็บ ขน และกำจัดขยะมูลฝอย
ในกรณีที่ยังไม่มีกฎกระทรวงว่าด้วยการกำจัดขยะมูลฝอยใช้บังคับในเขตองค์การบริหารส่วนตำบลศาลาขาวการจัดการมูลฝอยให้ปฏิบัติตามข้อบัญญัติ
ดังต่อไปนี้
(๑)
ห้ามมิให้ผู้ใดทำการถ่าย เท ทิ้ง หรือทำให้มีขึ้นซึ่งขยะมูลฝอยในที่หรือทางสาธารณะนอกจากในที่ที่องค์การบริหารส่วนตำบลศาลาขาวจัดไว้ให้
(๒)
ที่รับขยะมูลฝอยต้องเป็นภาชนะที่ปิดมิดชิด ไม่รั่วซึม
ป้องกันแมลงและสัตว์ได้ตามแบบที่เจ้าพนักงานท้องถิ่นหรือเจ้าพนักงานสาธารณสุขเห็นชอบ
หรือเป็นภาชนะตามแบบที่องค์การบริหารส่วนตำบลศาลาขาวกำหนด
(๓)
เจ้าของหรือผู้ครอบครองอาคารหรือสถานที่ต้องรักษาความสะอาดบริเวณอาคารหรือสถานที่นั้น
เพื่อไม่ให้มีการสะสมหรือหมักหมมของขยะมูลฝอยอันอาจก่อให้เกิดแหล่งเพาะพันธุ์เชื้อโรคได้
(๔)
ห้ามมิให้เจ้าของหรือผู้ครอบครองอาคารหรือสถานที่ใด ๆ ทำการกำจัดขยะมูลฝอยอันอาจก่อให้เกิดมลภาวะที่เป็นพิษ เช่น ควัน กลิ่น หรือแก๊ส เป็นต้น
เว้นแต่จะได้กระทำโดยวิธีการที่ถูกสุขลักษณะ
หรือกระทำตามคำแนะนำของเจ้าพนักงานเจ้าพนักงานท้องถิ่นหรือเจ้าพนักงานสาธารณสุข
(๕)
ถ้าเจ้าพนักงานท้องถิ่นเห็นว่าอาคาร สถานที่หรือบริเวณใด
ควรทำการเก็บขนขยะมูลฝอยไปทำการกำจัดให้ถูกต้องตามหลักสุขลักษณะ
เจ้าพนักงานท้องถิ่นจะแจ้งเป็นหนังสือไปยังเจ้าของหรือผู้ครอบครองอาคาร สถานที่
หรือบริเวณนั้น ๆ ให้ทราบล่วงหน้าไม่น้อยกว่า ๑๕ วัน
หรือเมื่อได้ทำการปิดประกาศไว้ในที่เปิดเผยกำหนดบริเวณที่ต้องทำการขนมูลฝอยไม่น้อยกว่า
๓ แห่ง เป็นเวลาไม่น้อยกว่า ๑๕ วันนับตั้งแต่วันที่ประกาศแล้ว
เจ้าของหรือผู้ครอบครอง อาคาร สถานที่หรือบริเวณใด ๆ จะต้องให้เจ้าหน้าที่ของเจ้าพนักงานท้องถิ่นแต่เพียงฝ่ายเดียวเท่านั้น
เก็บ ขน ขยะมูลฝอยออกจากอาคารสถานที่หรือบริเวณนั้น ๆ ซึ่งตนเป็นเจ้าของหรือครอบครองอยู่
โดยเสียค่าธรรมเนียม เก็บ ขน ตามอัตราที่กำหนดไว้ท้ายข้อบัญญัตินี้
(๖)
ผู้ครอบครองอาคารหรือสถานที่ซึ่งอยู่นอกบริเวณที่เก็บขนขยะมูลฝอยตามข้อ ๖ ซึ่งเจ้าพนักงานท้องถิ่นมิได้กำหนดให้กำจัดขยะมูลฝอยต้องกำจัดขยะมูลฝอยตามคำแนะนำของเจ้าพนักงาน
พนักงานท้องถิ่นหรือเจ้าพนักงานสาธารณสุขโดยการเผา ฝัง
หรือโดยวิธีอื่นใดที่ไม่ขัดต่อสุขลักษณะ

ข้อ ๑๐  ห้ามมิให้ผู้ใดดำเนินกิจการรับทำการ เก็บ
ขน
หรือกำจัดมูลขยะฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ
เว้นแต่จะได้รับใบอนุญาตจากเจ้าพนักงานท้องถิ่น

หมวด ๓
การอนุญาตให้ประกอบกิจการรับทาํ การ เก็บ ขน กำจัด
ขยะมลู ฝอย

ข้อ ๑๑  ผู้ใดประสงค์จะเป็นผู้ดำเนินกิจการรับทำการ
เก็บ ขน
หรือกำจัดขยะมูลฝอยโดยทำเป็นธุรกิจโดยได้รับประโยชน์ตอบแทนด้วยการคิดค่าบริการในเขตองค์การบริหารส่วนตำบลศาลาขาวจะต้องยื่นคำขอรับใบอนุญาตตามแบบที่กำหนดไว้ท้ายข้อบัญญัตินี้
พร้อมกับเอกสารและหลักฐาน ดังต่อไปนี้
(๑)
สำเนาบัตรประจำตัวประชาชน/ข้าราชการ/พนักงานรัฐวิสาหกิจ
(๒)
สำเนาใบอนุญาตอื่นตามกฎหมายที่เกี่ยวข้อง
(๓)
เอกสารหรือหลักฐานอื่น ๆ ตามที่องค์การบริหารส่วนตำบลศาลาขาวประกาศกำหนด

ข้อ ๑๒  ผู้ขอรับใบอนุญาตจะต้องปฏิบัติตามหลักเกณฑ์และเงื่อนไข
ดังต่อไปนี้
(๑)
ผู้ขอรับใบอนุญาตดำเนินกิจการรับทำการ เก็บ ขน ขยะมูลฝอย
(๑.๑)
ผู้ขอรับใบอนุญาตจะต้องยื่นเรื่องขออนุญาตต่อเจ้าพนักงานท้องถิ่นตามแบบที่กำหนดไว้และต้องปฏิบัติตามเงื่อนไขอันเกี่ยวกับสุขลักษณะ
ซึ่งเจ้าพนักงานท้องถิ่นได้กำหนดไว้หรือตามคำแนะนำของเจ้าพนักงานท้องถิ่นหรือเจ้าพนักงานสาธารณสุข
(๑.๒)
ผู้ขอรับใบอนุญาต จะต้องมีรถ เก็บ ขน ขยะมูลฝอย ซึ่งต้องเป็นรถสำหรับเก็บ ขน
ขยะมูลฝอย โดยเฉพาะและเมื่อได้รับใบอนุญาตแล้วรถสำหรับ เก็บ ขน
ด้านข้างรถต้องพ่นข้อความว่า รถเก็บ ขน
ขยะมูลฝอยเลขรหัสใบอนุญาต ชื่อหน่วยงานที่อนุญาต
(๑.๓)
ผู้ขอรับใบอนุญาตจะต้องแจ้งให้เจ้าพนักงานท้องถิ่นทราบถึงขั้นตอนการกำจัดขยะ ถ้าจะมอบให้ผู้ใดดำเนินการแทนต้องมีหลักฐานแสดงความยินยอมมาแสดงด้วย
(๒)
ผู้ขอรับใบอนุญาตดำเนินกิจการรับทำการกำจัดขยะมูลฝอยต้องดำเนินการดังนี้
(๒.๑)
แสดงหลักฐานว่ามีระบบการกำจัดขยะมูลฝอยที่ถูกหลักสุขาภิบาลและต้องแจ้งด้วยว่าจะกำจัดขยะมูลฝอยโดยวิธีใด
(๒.๒)
ต้องมีระบบป้องกันอันตรายต่อสุขภาพของคนงานและประชาชนที่อาศัยอยู่ข้างเคียงกับสถานที่กำจัดขยะมูลฝอยและต้องมีระบบการป้องกันเหตุรำคาญอันอาจเกิดขึ้นด้วย
(๒.๓)
ต้องแสดงแผนที่ตั้งสถานที่กำจัดขยะมูลฝอยอย่างชัดเจน

ข้อ ๑๓  เมื่อได้รับคำขอรับใบอนุญาตหรือคำขอต่ออายุใบอนุญาตให้เจ้าพนักงานท้องถิ่นตรวจความสอบถูกต้องและความสมบูรณ์ของคำขอ
ถ้าปรากฏว่าคำขอดังกล่าวไม่ถูกต้องหรือไม่สมบูรณ์ตามหลักเกณฑ์ วิธีการ
หรือเงื่อนไขที่กำหนดไว้
ให้เจ้าพนักงานท้องถิ่นแจ้งให้ผู้ขออนุญาตแก้ไขให้ถูกต้องและสมบูรณ์ในคราวเดียวกันภายในสิบห้าวันนับแต่วันได้รับคำขอ
เจ้าพนักงานท้องถิ่นต้องออกใบอนุญาตหรือมีหนังสือแจ้งคำสั่งไม่อนุญาตพร้อมด้วยเหตุผล
ให้ผู้ขออนุญาตทราบภายในสามสิบวันนับแต่วันได้รับคำขอ
ในกรณีที่เจ้าพนักงานท้องถิ่นไม่อาจออกใบอนุญาตหรือยังไม่อาจมีคำสั่งไม่อนุญาตได้
ภายในกำหนดเวลาตามวรรคนี้ ให้ขยายเวลาออกไปได้อีกไม่เกินสองครั้ง ครั้งละไม่เกินสิบห้าวนั
แต่ต้องมีหนังสือแจ้งการขยายเวลา และเหตุจำเป็นแต่ละครั้งให้ผู้ขออนุญาตทราบก่อนสิ้นกำหนดเวลาตามวรรคสองหรือตามที่ได้ขยายเวลาไว้แล้วนั้น
แล้วแต่กรณี

ข้อ ๑๔  ผู้ได้รับอนุญาตต้องมารับใบอนุญาตภายในสิบห้าวันนับแต่วันที่ได้รับหนังสือแจ้งการอนุญาตจากเจ้าพนักงานท้องถิ่น
หากไม่มารับภายในกำหนดเวลาดังกล่าวโดยไม่มีเหตุอันสมควร ให้ถือว่าสละสิทธิ์

ข้อ ๑๕  ในการดำเนินกิจการผู้ได้รับใบอนุญาตต้องปฏิบัติตามหลักเกณฑ์วิธีการและเงื่อนไข
ดังต่อไปนี้
(๑)
ผู้ได้รับใบอนุญาตให้ดำเนินกิจการรับทำการ เก็บ ขน ขยะมูลฝอย
(๑.๑)
การเก็บ ขน ขยะมูลฝอย ผู้ได้รับใบอนุญาตต้องดำเนินการให้เป็นไปตามสุขลักษณะตามที่เจ้าพนักงานท้องถิ่นกำหนด
(๑.๒)
ห้ามผู้ได้รับใบอนุญาต เก็บ ขน ขยะมูลฝอยนำขยะมูลฝอย ถ่าย เท ทิ้ง
ในที่หรือทางสาธารณะ
(๑.๓)
ผู้ปฏิบัติงานเก็บ ขน ขยะมูลฝอยต้องแต่งกายให้รัดกุม ผูกผ้าปิดปาก ปิดจมูก
สวมถุงมือและสวมเสื้อสะท้อนแสง
(๑.๔)
การเก็บขนขยะมูลฝอยต้องจัดเก็บให้เรียบร้อยมิให้มีขยะมูลฝอยเหลือตกค้างและขนย้ายต้องไม่ทำให้ขยะมูลฝอย
ตก หล่น ฟุ้งกระจาย ตามท้องถนนหรือตามสถานที่ต่าง ๆ
(๑.๕)
ในการให้บริการต้องทำสัญญากับผู้รับบริการทุกรายโดยสัญญาดังกล่าวอย่างน้อยต้องระบุถึงอัตราค่าบริการ
ระยะเวลาในการให้บริการ และความรับผิดชอบในกรณี ผิดสัญญาโดยส่งสำเนาสัญญา
และใบเสร็จรับเงิน ให้เจ้าพนักงานท้องถิ่นภายในกำหนด ๓๐ วัน
ก่อนวันเริ่มการให้บริการ
(๑.๖)
เมื่อผู้รับใบอนุญาตเลิกการให้บริการแก่ผู้รับบริการรายใดจะต้องทำเป็นหนังสือแจ้งแก่เจ้าพนักงานท้องถิ่นภายในกำหนด
๓๐ วัน
(๒)
ผู้ได้รับใบอนุญาตดำเนินกิจการรับทำการกำจัดขยะมูลฝอย
(๒.๑)
ห้ามมิให้ผู้ได้รับใบอนุญาตทำการกำจัดขยะมูลฝอยอันอาจก่อให้เกิดมลภาวะที่เป็นพิษ
เช่น ควัน กลิ่นหรือแก๊ส เป็นต้น เว้นแต่จะได้กระทำโดยวิธีการที่ถูกสุขลักษณะหรือกระทำตามคำแนะนำของเจ้าพนักงานท้องถิ่นหรือเจ้าพนักงานสาธารณสุข

ข้อ ๑๖  บรรดาใบอนุญาตที่ออกให้ตามข้อบัญญัตินี้ให้มีอายุหนึ่งปีนับแต่วันที่ออกใบอนุญาตและให้ใช้บังคับได้ในเขตอำนาจขององค์การบริหารส่วนตำบลศาลาขาวเท่านั้น
การขอต่ออายุใบอนุญาตจะต้องยื่นคำขอก่อนใบอนุญาตสิ้นอายุสามสิบวัน
เมื่อได้ยื่นคำขอพร้อมกับเสียค่าธรรมเนียมแล้วให้ประกอบกิจการต่อไปได้จนกว่าเจ้าพนักงานท้องถิ่นจะสั่งไม่ต่ออายุใบอนุญาต
การขอต่ออายุใบอนุญาตและการอนุญาตให้ต่อใบอนุญาตให้เป็นไปตามหลักเกณฑ์
วิธีการและเงื่อนไขที่เจ้าพนักงานท้องถิ่นประกาศกำหนด

ข้อ ๑๗  ผู้ได้รับใบอนุญาตต้องเสียค่าธรรมเนียมการออกใบอนุญาตตามอัตราที่กำหนดไว้ท้ายข้อบัญญัตินี้ในวันที่มารับใบอนุญาตสำหรับกรณีที่เป็นการขอรับใบอนุญาตครั้งแรกหรือก่อนใบอนุญาตสิ้นอายุ
สำหรับกรณีที่เป็นการขอต่ออายุใบอนุญาตตลอดเวลาที่ยังดำเนินกิจการนั้นถ้ามิได้เสียค่าธรรมเนียมภายในเวลาที่กำหนด
ให้ชำระค่าปรับเพิ่มขึ้นอีกร้อยละยี่สิบของจำนวนค่าธรรมเนียมที่ค้างชำระ
เว้นแต่ผู้ได้รับใบอนุญาตจะได้บอกเลิกการดำเนินกิจการนั้นก่อนถึงกำหนดการเสียค่าธรรมเนียมครั้งต่อไป
ในกรณีที่ผู้มีหน้าที่ต้องเสียค่าธรรมเนียมตามวรรคหนึ่งค้างชำระค่าธรรมเนียมให้เจ้าพนักงานท้องถิ่นมีอำนาจสั่งให้ผู้นั้นหยุดการดำเนินกิจการไว้จนกว่าจะได้เสียค่าธรรมเนียมและค่าปรับจนครบจำนวน

ข้อ ๑๘  ให้ใช้แบบพิมพ์ต่าง ๆ
ตามที่กำหนดไว้ท้ายข้อบัญญัตินี้ โดยมีรายละเอียด ดังต่อไปนี้
(๑)
คำขอรับใบอนุญาตประกอบกิจการรับทำการ เก็บ ขน หรือกำจัดขยะมูลฝอยโดยทำเป็นธุรกิจ
หรือโดยรับประโยชน์ตอบแทนด้วยการคิดค่าบริการให้ใช้แบบ สม. ๑
(๒)
ใบอนุญาตประกอบกิจการรับทำการ เก็บ ขน
หรือกำจัดขยะมูลฝอยโดยทำเป็นธุรกิจหรือโดยรับประโยชน์ตอบแทนด้วยการคิดค่าบริการให้ใช้แบบ
สม. ๒
(๓) คำขอต่ออายุใบอนุญาตประกอบกิจการรับทำการ เก็บ ขน
หรือกำจัดขยะมูลฝอยโดยทำเป็นธุรกิจหรือโดยรับประโยชน์ตอบแทนด้วยการคิดค่าบริการให้ใช้แบบ
สม. ๓
(๔)
คำขออนุญาตกิจการต่าง ๆ ให้ใช้แบบ สม. ๔

ข้อ ๑๙  บรรดาค่าธรรมเนียมและค่าปรับตามข้อบัญญัตินี้ให้ตกเป็นรายได้ขององค์การบริหารส่วนตำบลศาลาขาว

ข้อ ๒๐  ผู้ได้รับใบอนุญาตให้เป็นผู้ดำเนินกิจการตามข้อบัญญัตินี้จะพึงเรียกเก็บค่าบริการจากผู้ใช้บริการได้ไม่เกินอัตราค่าบริการตามที่กำหนดไว้ท้ายข้อบัญญัตินี้

ข้อ ๒๑  ผู้ได้รับใบอนุญาตตามข้อบัญญัตินี้ต้องแสดงใบอนุญาตไว้โดยเปิดเผยและเห็นได้ง่าย
ณ สถานที่ประกอบกิจการตลอดเวลาที่ประกอบกิจการ

ข้อ ๒๒  ในกรณีที่ใบอนุญาตสูญหาย ถูกทำลาย
หรือชำรุดในสาระที่สำคัญให้ผู้ได้รับใบอนุญาตยื่นคำขอรับใบแทนใบอนุญาตภายในสิบห้าวันนับแต่วันที่ได้ทราบถึงการสูญหายถูกทำลายหรือชำรุดตามแบบที่กำหนดไว้ท้ายข้อบัญญัตินี้
การขอรับใบแทนใบอนุญาตและการออกใบแทนใบอนุญาตให้เป็นไปตามหลักเกณฑ์
วิธีการและเงื่อนไข ดังต่อไปนี้
(๑)
ในกรณีที่ใบอนุญาตสูญหายให้ผู้ยื่นคำขอรับใบแทนใบอนุญาตนำสำเนาบันทึกการแจ้งความต่อพนักงานเจ้าหน้าที่แห่งท้องที่ที่ใบอนุญาตสูญหายมาแสดงต่อเจ้าพนักงานท้องถิ่นประกอบด้วย
(๒)
ในกรณีใบอนุญาตถูกทำลายหรือชำรุดในสาระที่สำคัญให้ผู้ยื่นคำขอรับใบแทนอนุญาตนำใบอนุญาตเดิมเท่าที่เหลืออยู่มาแสดงต่อเจ้าพนักงานท้องถิ่นประกอบด้วย

ข้อ ๒๓  ในกรณีที่ปรากฏว่าผู้รับใบอนุญาตตามข้อบัญญัตินี้ไม่ปฏิบัติหรือปฏิบัติไม่ถูกต้องตามบทบัญญัติแห่งพระราชบัญญัติการสาธารณสุข
พ.ศ. ๒๕๓๕ และที่แก้ไขเพิ่มเติม หรือระเบียบกฎหมายอื่นที่เกี่ยวข้อง
หรือตามข้อบัญญัตินี้หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาต
เจ้าพนักงานท้องถิ่นมีอำนาจสั่งพักใช้ใบอนุญาตได้ภายในเวลาที่เห็นสมควรแต่ต้องไม่เกินสิบห้าวัน

ข้อ ๒๔  เจ้าพนักงานท้องถิ่นมีอำนาจออกคำสั่งเพิกถอนใบอนุญาตเมื่อปรากฏว่าผู้รับใบอนุญาตได้กระทำการต้องด้วยกรณีใดกรณีหนึ่ง
ดังต่อไปนี้
(๑)
ถูกสั่งพักใช้ใบอนุญาตตั้งแต่สองครั้งขึ้นไป
(๒)
ต้องคำพิพากษาถึงที่สุดว่าได้กระทำความผิดตามพระราชบัญญัติการสาธารณสุข พ.ศ. ๒๕๓๕
และที่แก้ไขเพิ่มเติม หรือตามระเบียบกฎหมายอื่นที่เกี่ยวข้อง
(๓)
ไม่ปฏิบัติหรือปฏิบัติไม่ถูกต้องตามบทบัญญัติแห่งพระราชบัญญัติการสาธารณสุข พ.ศ.
๒๕๓๕ และที่แก้ไขเพิ่มเติม และระเบียบกฎหมายอื่นที่เกี่ยวข้อง
หรือตามข้อบัญญัตินี้หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาต
และการไม่ปฏิบัติหรือปฏิบัติไม่ถูกต้องนั้นอาจก่อให้เกิดอันตรายอย่างร้ายแรงต่อสุขภาพและอนามัยของประชาชนได้

ข้อ ๒๕  คำสั่งพักใช้ใบอนุญาตและคำสั่งเพิกถอนใบอนุญาตให้ทำเป็นหนังสือแจ้งให้ผู้รับใบอนุญาติทราบ
ในกรณีที่ไม่พบผู้รับใบอนุญาตหรือผู้รับใบอนุญาตไม่ยอมรับคำสั่งดังกล่าวให้ส่งคำสั่งโดยทางไปรษณีย์ตอบรับหรือให้ปิดคำสั่งนั้นไว้ในที่เปิดเผยเห็นได้ง่าย
ณ ภูมิลำเนาหรือสำนักทำการงานของผู้รับใบอนุญาตและให้ถือว่าผู้ได้รับใบอนุญาตได้รับทราบคำสั่งนั้นแล้วตั้งแต่เวลาที่คำสั่งไปถึงหรือวันที่ปิดคำสั่ง
แล้วแต่กรณี

ข้อ ๒๖  ผู้ถูกสั่งเพิกถอนใบอนุญาตจะขอรับใบอนุญาตสำหรับการประกอบกิจการที่ถูกเพิกถอนใบอนุญาตอีกไม่ได้จนกว่าจะพ้นกำหนดหนึ่งปีนับแต่วันที่ถูกสั่งเพิกถอนใบอนุญาต

ข้อ ๒๗  เจ้าของหรือผู้ครอบครอง อาคาร สถานที่ใด ๆ
ที่อยู่นอกเขตพื้นที่การให้บริการ เก็บ ขน
ขยะมูลฝอยขององค์การบริหารส่วนตำบลศาลาขาวหรือเขตพื้นที่การให้บริการของผู้ได้รับอนุญาตให้ดำเนินกิจการรับทำการ
เก็บ ขน ขยะมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการต้องดำเนินการเก็บ
ขน
และกำจัดขยะมูลฝอยให้ถูกต้องด้วยสุขลักษณะตามวิธีการที่เจ้าพนักงานท้องถิ่นหรือเจ้าสาธารณสุขประกาศกำหนด

หมวด ๔
บทกำหนดโทษ

ข้อ ๒๘  ผู้ใดฝ่าฝืนหรือไม่ปฏิบัติตามข้อบัญญัตินี้ต้องระวางโทษตามที่กำหนดไว้ในพระราชบัญญัติการสาธารณสุข
พ.ศ. ๒๕๓๕ และที่แก้ไขเพิ่มเติม หรือตามระเบียบกฎหมายอื่นที่เกี่ยวข้อง

ประกาศ ณ วันที่ ๙ มีนาคม พ.ศ.
๒๕๖๐
มณเฑียร  นาคทองอินทร์
นายกองค์การบริหารส่วนตำบลศาลาขาว

[เอกสารแนบท้าย]

๑. บัญชีอัตราค่าธรรมเนียมท้ายข้อบัญญัติองค์การบริหารส่วนตำบลศาลาขาว
เรื่อง การกำจัดขยะมูลฝอย พ.ศ. ๒๕๖๐
๒. คำขอรับใบอนุญาตประกอบกิจการ
รับทำการเก็บ ขน หรือกำจัดมูลฝอย (แบบ สม. ๑)
๓. ใบอนุญาตประกอบกิจการรับทำการเก็บ ขน หรือกำจัดขยะมูลฝอย
(แบบ สม. ๒)
๔.
คำขอต่ออายุใบอนุญาตประกอบกิจการ รับทำการเก็บ ขน หรือกำจัดมูลฝอย (แบบ สม. ๓)
๕. คำขออนุญาตการต่าง
ๆ เกี่ยวกับการประกอบกิจการรับทำการเก็บ ขน หรือกำจัดขยะมูลฝอย (แบบ สม. ๔)

(ดูข้อมูลจากภาพกฎหมาย)

ปวันวิทย์/จัดทำ
๒๐
สิงหาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๓๑ ง/หน้า ๑๖๔/๘ มิถุนายน ๒๕๖๑